‘મિસ્ટર હરિનારાયણ,’ જજ બોલ્યા : ‘જરા મારી ચેમ્બરમાં આવશો ?’ જ્યુરીના સભ્ય હતા એટલે જજની ચેમ્બરમાં જવું હરિનારાયણ આચાર્ય માટે નવું નહીં. પણ આ નોતરું કંઈ બીજી તરાહનું હતું. એ ચેમ્બરમાં ગયા ત્યારે જજ ચહેરા પર મુગ્ધતા પાથરીને બેઠા હતા. બોલ્યા : ‘તમે જ્યુરી તરીકે ખૂનના આરોપીને જે કેટલાક પ્રશ્નો સાંયોગિક પુરાવાના સંદર્ભમાં પૂછ્યા તે પરથી લાગે છે કે તમને પ્રકૃતિવિજ્ઞાનનો સારો અભ્યાસ છે.’